b'\n_START_ARTICLE_\nVrag na vasi\n_START_PARAGRAPH_\nVrag na vasi (hrv. Djavo u selu) je celove\xc4\x8derni balet v treh dejanjih (osmih slikah) Frana Lhotke in v koreografiji Pina in Pie Mlakar. Krstna izvedba je bila februarja leta 1935 v Z\xc3\xbcrichu, dve leti kasneje pa v Zagrebu. Istega leta, tj. 1937. je bila tudi prva slovenska izvedba baleta na odru ljubljanske Opere (tedaj v sodelovanju z zagreb\xc5\xa1kimi baletniki). Prva samostojna slovenska izvedba baleta je bila v sezoni 1945/1946; obakrat pod glasbenim vodstvom Mirka Poli\xc4\x8da._NEWLINE_Leta 1931 je bil v Zagrebu izveden Lhotkin balet v enem dejanju Vrag in njegov vajenec na libreto Zlatka Grgo\xc5\xa1evi\xc4\x8da. Zakonca Mlakar sta leta 1934 pregledala balet in skladatelju predlagala, naj delo raz\xc5\xa1iri. Sestali so se v Budvi, kjer so izdelali raz\xc5\xa1irjeni libreto in na katerega je Lhotka spisal novo glasbo; pribli\xc5\xbeno tretjino pa jo je uporabil iz prej\xc5\xa1njega baleta. Z\xc3\xbcrich je bil izbran za mesto krstne predstave, saj sta Mlakarjeva tam nastopila slu\xc5\xbebo koreografov. Uspeh baleta je bil velik.\n_START_SECTION_\nPrva slika\n_START_PARAGRAPH_\nPri studencu poznega pomladnega popoldneva \xc4\x8daka kmeti\xc4\x8d Mirko svojo izvoljenko Jelo. Ko pride, sta oba sta neizmerno sre\xc4\x8dna. Igrivo za\xc4\x8dneta svoj ples, ki kon\xc4\x8da v globokem ljubezenskem ob\xc4\x8dutju.\n_START_SECTION_\nDruga slika\n_START_PARAGRAPH_\nIz teme se poka\xc5\xbeejo vragove roke, ki imajo glavno vlogo. Roke se kakor ovijalka oklenejo dveh mladih src, iztrgajo eno srce in odtujijo Jelo Mirku.\n_START_SECTION_\nTretja slika\n_START_PARAGRAPH_\nDeklice pridejo z glinastimi vr\xc4\x8di v rokah k studencu po vodo. Pogovarjajo se o Jeli, ki nenadoma pristopi. Dekleta utihnejo in odidejo. Jela pri\xc4\x8dakuje svojega novega ljubimca, gleda v vodnjaku svojo sliko in se vdaja iluzijam nove sre\xc4\x8de. V tem se prika\xc5\xbee Mirko v objemu dveh drugih deklet, s katerima gre na sejem. Dela se pijanega in gre mimo Jele, ki ostane sama.\n_START_SECTION_\n\xc4\x8cetrta slika\n_START_PARAGRAPH_\nNa sejmu si je postavil vrag svoj \xc5\xa1otor, v katerem prodaja najrazli\xc4\x8dnej\xc5\xa1e predmete. Mirko kupi pri njem pas, ki ga uro\xc4\x8di, oropa lastne volje in priklene na vraga. Ljudje svarijo Mirka, ga ho\xc4\x8dejo odvrniti in prestra\xc5\xa1eno zbe\xc5\xbeijo, ko prideta ponj kar dva vraga. Vrag se veseli, da je dobil novo du\xc5\xa1o v svoje roke, se izgovarja in skrivnostno odide. Zapu\xc5\xa1\xc4\x8deni \xc5\xa1otori stojijo v mese\xc4\x8dini, Jela pa v samoti i\xc5\xa1\xc4\x8de svoje srce. Iz daljave se \xc4\x8dujeta dva mo\xc5\xa1ka glasova, ki pojeta.\n_START_SECTION_\nPeta slika\n_START_PARAGRAPH_\nNo\xc4\x8d je. Iz gostilne\xc2\xa0\xc2\xbbPri vra\xc5\xbejem mostu\xc2\xab\xc2\xa0odmeva petje pijancev. Vrag vle\xc4\x8de Mirka, ki mu no\xc4\x8de slediti, za seboj in da bi mu pokazal svojo mo\xc4\x8d, mu pri\xc4\x8dara vizijo: poka\xc5\xbee se mladeni\xc4\x8d, kot je Mirko, in hipoma se lo\xc4\x8dijo njegove roke in noge z glavo vred od telesa. Roke zagrabijo v zraku mo\xc5\xa1nji\xc4\x8dek, poln zlata, s katerim potem privabi dekleta. Prikazen spet izgine in privabljene deklice ple\xc5\xa1ejo, dokler se najlep\xc5\xa1a izmed njih ne zgrudi k njegovim nogam. V tem trenutku pa se spremeni lepotica v grdo, vra\xc5\xbejo gostilni\xc4\x8darko.\n_START_SECTION_\n\xc5\xa0esta slika\n_START_PARAGRAPH_\nMirko sedi v\xc2\xa0\xc2\xbbVra\xc5\xbeji gostilni\xc2\xab\xc2\xa0in se spominja onega poznega pomladnega popoldneva, ko je pri studencu pri\xc4\x8dakoval Jelo. Vra\xc5\xbeja gostilni\xc4\x8darka pri\xc4\x8dne svoj divji ples, obkro\xc5\xbea Mirka in ga vabi k plesu. Vendar mu misli neprestano uhajajo k zapu\xc5\xa1\xc4\x8deni Jeli. Mori ga vest, silno ob\xc5\xbealuje vse in ho\xc4\x8de nazaj. Iz daljave pa se oglasi vrag, ki se je vrnil s svojih pohodov, ves sre\xc4\x8den nad dose\xc5\xbeenimi uspehi. V tej sre\xc4\x8di odlo\xc5\xbei vra\xc5\xbeji pla\xc5\xa1\xc4\x8d in za\xc4\x8dne svoj divji ples. Mirko zagrabi pla\xc5\xa1\xc4\x8d, dobi z njim vra\xc5\xbejo mo\xc4\x8d in zbe\xc5\xbei.\n_START_SECTION_\nSedma slika\n_START_PARAGRAPH_\nV Jelini doma\xc4\x8di hi\xc5\xa1i pri\xc4\x8dakujejo \xc5\xbeenina in svate. Ko pridejo, prigovarjajo Jeli, ona pa ostane tiha in zami\xc5\xa1ljena. Njena mati jo brezuspe\xc5\xa1no prosi, Jela pa ne sli\xc5\xa1i ne strica ne sosed in tudi ne prijateljic. Snuba\xc4\x8d zagrozi, \xc4\x8de\xc5\xa1 da je preneumno, da bi toliko prigovarjali revnemu dekletu. Jela se navidezno omeh\xc4\x8da, prisotni izrabijo ta trenutek in potisnejo v ospredje \xc5\xbeenina. Veselijo se svoje zmage, saj Jela v rokah dr\xc5\xbei poro\xc4\x8dno krono.\n_START_SECTION_\nOsma slika\n_START_PARAGRAPH_\nMirko izmu\xc4\x8den pade pod kri\xc5\xbeem na razpotju. Iz daljave se zasli\xc5\xa1i glasba in mimo pride svojevrsten svatovski sprevod: veseli otroci, razposajeni gostje in muzikanti, toda \xc5\xbealostni in tihi svatje. Mirko sko\xc4\x8di kvi\xc5\xa1ku, spozna nevesto Jelo, zato vr\xc5\xbee s sebe vra\xc5\xbeji pla\xc5\xa1\xc4\x8d. V tem blisk in grom razpr\xc5\xa1ita svatovski sprevod. Samo Jela in Mirko ostaneta in se spet najdeta. Po\xc4\x8dasi se vra\xc4\x8dajo pobegli gostje, svatbeni sprevod se spet uredi in krene na pot k poroki. Na koncu se razvije mogo\xc4\x8dno ljudsko slavje, ki izzveni v pisano zaklju\xc4\x8dno kolo.'